Frederiksberg Lærerforening og Frederiksberg Kommune har gennem drøftelser opnået enighed om nedenstående forståelse af reglerne for lærernes[[1]](#footnote-1) arbejdstid jf. overenskomst 2015 og udmøntningen heraf. Forståelsespapiret er dermed et supplement til Arbejdstidsregler for undervisningsområdet i kommunerne.

Der tages forbehold i forhold til resultatet af overenskomstforhandlingerne 2018.

Udgangspunktet er et fælles ønske om at præcisere og afklare rammerne for lærernes arbejdstid.

Der er enighed om, at

* Lærerne arbejder på en årsnorm, som betyder at arbejdstimetallet kan variere fra uge til uge, men det tilstræbes, at der er en jævn arbejdsbelastning hen over året.
* Arbejdet udføres i videst mulige omfang i dagtimerne på hverdage, mandag til fredag, i tidsrummet 07.00-17.00. Undtaget fra dette tidsrum kan være ekskursioner, lejrskoler, skolearrangementer, forældremøder, kompetenceudvikling m.v.
* Arbejdet er fordelt på 210 dage, dog 212 dage på Skolen ved Nordens Plads.
* Placeringen af arbejdsdage ud over de 200 skoledage skal fremgå af opgaveoversigten.
* Placeringen af arbejdsdage ud over de 200 skoledage drøftes med TR.
* Langsigtet planlægning og evaluering af undervisningen planlægges på de arbejdsdage, som ikke er skoledage.
* Mødebånd skal skemalægges. Omfang og indhold af mødebånd drøftes med TR og i det lokale MED-udvalg.
* Ledelse og lærere har særlig opmærksomhed på at det sikres, at perioder med høj arbejdsbelastning, fx lejrskoler, udlignes i andre perioder af året.

**Opgaveoversigten og øvrige rammedokumenter**

Opgaveoversigt

Ledelsen skal forud for skoleårets start for hver enkelt lærer udarbejde en opgaveoversigt i det administrative system. Opgaveoversigten udarbejdes på baggrund af dialog mellem ledelse og lærere. Opgaveoversigten udarbejdes på baggrund af saglige og gennemskuelige kriterier (se bilag om kriterier herfor).

Som et led i fagfordelingsprocessen og i ønsket om at sikre gode og rolige arbejdsforhold, har ledelsen forud for færdiggørelsen af opgaveoversigterne drøftet ledelsens prioriteringer og kriteriernes anvendelse i forhold til lærernes arbejdstidsanvendelse med skolens TR.

Ledelsens ansvar

Ledelsen sikrer i sin prioritering af lærerens opgaver, at der er sammenhæng mellem lærerens arbejdstid, det tildelte undervisningstimetal, forberedelse og efterbehandling af undervisning og de øvrige opgaver læreren varetager, i forståelsen af, at jo højere lærerens undervisningstimetal er, jo større er behovet for forberedelse og jo mindre er tiden til andre opgaver.

Såfremt ledelsen vurderer, at opgaveoversigten ikke er fyldt op med lærerens opgaver, påføres dette opgaveoversigten og ledelsen afholder drøftelse med den enkelte lærer om opgaveoversigten.   
Drøftelsen indeholder blandt andet ledelsens beskrivelse af et cirka ikke-forbrugt arbejdstid.

Skoleledelserne sikrer, at der gennemføres samtale mellem ledelsen og teamet/faggruppen om teamets/faggruppens samlede opgaver. Den enkelte lærer har ret til en individuel samtale om sin opgaveoversigt. I drøftelsen af opgaveoversigten indgår en drøftelse af det forventede tidsforbrug til de forskellige opgaver.

Ændringer i opgaveoversigten

Opgaveoversigten er et dynamisk og fleksibelt arbejdsdokument. Det betyder, at ledelsen kan ændre i opgavernes indhold eller omfang i løbet af arbejdsåret. Ændres opgaveoversigtens indhold eller omfang i væsentlig grad, drøfter ledelsen dette snarest muligt - og forud for ændringen - med læreren.

TR og ledelse

Detaljeringsgraden af opgaveoversigten drøftes og afklares lokalt mellem skolens leder og TR, idet målet med oversigten er, at den enkelte lærer ud fra denne samt mål- og rammebeskrivelse kan få overblik over egne opgaver, deres placering på året samt forventningerne til selve opgaveløsningen. Såfremt der ikke kan opnås enighed, anvendes den fælleskommunale minimumsstandard jf. vedlagte bilag med eksempel.

Deadlines

For at sikre kvalitet i forberedelsen af opgaverne og undervisningen samt samarbejdet i teamet skal det sikres, at alle lærere og børnehaveklasseledere har kendskab til det kommende skoleårs større opgaver og undervisning senest den 15. juni. Opgaveoversigten udleveres senest 4 uger før skolestart.

Dog gælder tidsfristen ikke for Christianskolen og Skolen ved Nordens Plads, idet den konkrete opgavefordeling sker efter tidsplan, der konkret aftales mellem ledelse og TR. Hvis parterne ikke kan opnå enighed om alternativ tidsplan, gælder de generelle tidsfrister.

**Prøver og censur**

Lærere, der har undervisningstimer i fag, hvor der aflægges mundtlige prøver (obligatoriske prøvefag og udtræksfag), frigøres for undervisningen i disse fag i afgangsklassen i prøveperioden for de mundtlige prøver.

Ved offentliggørelse af udtræksprøverne sikrer ledelsen, at der afholdes en samtale med de lærere, hvis fag og klasser er udtrukket til prøve, om prioritering af den samlede opgaveløsning for den resterende del af skoleåret. Afvikling af udtræksprøver foregår så vidt muligt indenfor årsnormen.

Tilsvarende skal ledelsen sikre, at der afholdes en samtale med de lærere, der skal varetage censoropgaver inden for censorringen, om prioritering af den samlede opgaveløsning for den resterende del af skoleåret.

**Den effektive arbejdstid**

For at sikre undervisningens kvalitet og det gode arbejdsmiljø er udgangspunktet for skemalægningen, at den enkelte lærer underviser i moduler af 2x45 eller 60 min. af gangen. Undtaget herfor er fag med et årligt timetal på under 30 timer eller et ulige ugentlig timetal.

Undervisningsopgaverne skal så vidt muligt placeres sammenhængende, med mindre læreren ønsker det anderledes.

Det skal i forbindelse med modulernes længde iagttages, hvorvidt lærernes arbejdsplads til forberedelse er placeret på en anden matrikel end undervisningen.

Skemalægningen skal have en genkendelig grundstruktur hen over året, som giver lærere og elever det nødvendige overblik, idet der samtidig er mulighed for særlige forløb og aktiviteter uden for grundstrukturen.

Der skal i skemalægningen og fordelingen af tilsynsopgaver tages hensyn til, at lærerne sikres de fornødne pauser.

Fastlagt forberedelse

Den fastlagte forberedelsestid kan som udgangspunkt ikke anvendes til andre formål. Er dette nødvendigt, skal ledelsen forholde sig til, hvordan læreren får mulighed for at forberede undervisningen. Hvis ledelsen med kort frist (dag til dag) griber ind i den af læreren prioriterede tid til og placering af forberedelse, skal ledelsen spørge ind til, hvilke konsekvenser dette har, og forholde sig til, hvordan disse konsekvenser skal håndteres.

Løbende ændringer

Når der løbende opstår behov for at prioritere eller ændre i den enkelte lærers opgaver, har ledelsen særlig opmærksomhed på, at læreren har mulighed for at forberede og efterbehandle undervisningen.

Læreren bidrager til at finde mulige prioriteringer.

Ledelsens endelige prioritering skal tage udgangspunkt i den fælles forståelse af, at jo højere lærerens undervisningstimetal er, jo større er behovet for forberedelse.

**Fleksibilitet og tilgængelighed**

Lærerne har ret til at have hele deres arbejdstid på arbejdspladsen, og arbejdet foregår som udgangspunkt på skolen. Lærerne er tilgængelige i hele deres arbejdstid.

Der er enighed om, at der skal være muligheder for fleksibilitet i hverdagen jf. nedenstående.

Den enkelte lærer har mulighed for en fleksibel arbejdstid og kan, efter aftale med nærmeste leder tilrettelægge sin daglige arbejdstid under hensyntagen til driften, opgavefordelingen og den enkeltes hverdag. Læreren er således tilstede på arbejdspladsen til undervisning, møder og andre relevante opgaver.

Den enkelte lærer kan herudover løse sine opgaver på det tidspunkt og på den lokalitet, som giver mest mening.

Registrering af arbejdstid

Den enkelte lærer tilbydes et værktøj til registrering af sin arbejdstid, som, hvis ønsket, kan danne baggrund for drøftelser med ledelsen om den præsterede tid. Udgangspunktet er tilliden til de gjorte registreringer, idet læreren er forpligtet på i god tid at advisere ledelsen, hvis læreren vurderer, at den præsterede tid overstiger det forventede.

**TR’s rolle og vilkår**

Det er tillidsrepræsentantens pligt såvel over for sin organisation som over for kommunen at gøre sit bedste for at fremme og vedligeholde rolige og gode arbejdsforhold. Tilsvarende pligt påhviler kommunens ledelse og dennes repræsentanter.

Der er løbende dialog og samarbejde mellem skoleledelse og tillidsrepræsentanten om skolens udvikling og lærernes arbejdsforhold, herunder væsentlige ændringer i tilrettelæggelsen af lærernes arbejde, der måtte opstå.

Samarbejde mellem TR og ledelse

Ledelse og tillidsrepræsentanten mødes mindst en gang om måneden, eller hyppigere hvis der er anledning hertil. Mødet holdes med henblik på at holde hinanden informeret, drøfte alle forhold af betydning for den medarbejdergruppe TR repræsenterer og derigennem sikre, at ledelsen har et oplyst grundlag for sin ledelsesgerning.

Tilrettelæggelsen af TR’s arbejde

Tilrettelæggelsen af arbejdet som tillidsrepræsentant skal gøres på en måde, så man så vidt muligt undgår forstyrrelser af TRs undervisningsopgaver.

Der skal foretages en afbalanceret reduktion af undervisning og andre opgaver, så TR har den fornødne tid til at løse sine TR-opgaver.

TR skemalægges således, at de ikke har undervisning efter kl. 12 om onsdagen.

TR-repræsentanterne sikres mulighed for at deltage i fællesmøder indkaldt af Frederiksberg Lærerforening, som også placeres onsdage efter kl. 12. Foreningens heldags-temamøder, typisk 2 om året, placeres også om onsdagen.

**Implementering og evaluering**

Med udgangspunkt i målet om at skabe størst mulig kvalitet i undervisningen, understøtte et godt arbejdsmiljø og styrke den sociale kapital, gennemfører parterne en fælles opfølgning og evaluering af det fælles forståelsespapir.

Frederiksberg Kommune og Frederiksberg Lærerforening afklarer forståelsesspørgsmål ift. det fælles forståelsespapir og øvrige punkter af interesse for FLF’s overenskomstområde og for folkeskolerne. Herunder drøftes såvel fælleskommunale som lokale initiativer, som kan bidrage til at indfri målsætningerne.

Der aftales som udgangspunkt en mødekadence med et månedligt møde mellem Frederiksberg Lærerforening og Frederiksberg Kommune. Herudover afholdes der hvert halve år (september og januar) et længere møde (halv dag) med fokus på selve forståelsespapiret.

Forvaltningen sikrer, at gruppen af skoleledere årligt drøfter og gennemgår det fælles forståelsespapir for at sikre, at det samlede kommunale system har fælles opfattelse af, hvad forståelsen omfatter. Frederiksberg Lærerforening drøfter og gennemgår tilsvarende forståelsen med tillidsrepræsentanterne fra skolerne.

Skolelederen udarbejder en procesplan for gennemførsel af arbejdsfordelingen samt udarbejdelse af opgaveoversigterne. Herunder drøftelse af anvendelsen af kriterierne i bilag 1, ligesom mål- og rammebeskrivelsen gennemgås. Procesplanen drøftes med TR (og i MED) i så god tid, at ledelsen har mulighed for at implementere TRs (og MEDs) bidrag, forud for endelig ledelsesmæssig afklaring, senest 1. april 2017.

Der afholdes afklaringsmøde i foråret for hver af de skoler, som parterne er enige om har behov herfor. I mødet deltager skoleleder, tillidsrepræsentant, repræsentant for Frederiksberg Lærerforening og repræsentant for forvaltningen. Hensigten med mødet er at afklare og drøfte de punkter, som parterne finder uafklarede eller hvor der er uenigheder. Dagsorden for mødet afklares i god tid inden mødet, så alle parterne har mulighed for at forberede sig.

Frederiksberg Kommune og Frederiksberg Lærerforening samler tillidsrepræsentant samt skoleleder fra hver skole en gang hvert efterår mhp. at drøfte forståelsespapiret, tolkningen heraf og god praksis omkring udmøntningen af den fælles forståelse.

**Ikrafttræden og opsigelse**

Dette forståelsespapir er gældende for skoleåret 2018/19.

Frederiksberg den \_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Gorm Bagger Andersen  Skolechef | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Kristine Falgaard  Formand for FLF |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Anne Drejer Gulager  Sektionsleder i skoleafdelingen | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Lasse Hansen  Næstformand FLF |
|  |  |
|  |  |

**Bilag 1**

**Fælles kommunale principper for fordeling af arbejdsopgaver i skolen**

**Formål:**

Principperne for fordeling af arbejdsopgaver i skolen udgør en del af de samlede rammer for lærernes/teamets arbejde, og skal sammen med bl.a. mål og rammer og de principper for arbejdstilrettelæggelsen, der er besluttet på den enkelte skole, medvirke til at sikre at opgavefordelingen er understøttende for opgaveudførelsen, at ressourceanvendelsen er hensigtsmæssig, at arbejdsmiljøet er godt, og at der er sammenhæng mellem opgavernes omfang og arbejdstiden.

**Principper:**

Arbejdsopgaverne fordeles under hensyn til:

* Lærernes/teamets faglige forudsætninger og kompetencer

Herunder overvejelser omkring:

* + Er læreren nyuddannet
  + Lærerens erfaringer generelt og specifikt i det konkrete fag/konkrete opgave
  + Lærerens behov for kompetenceudvikling
* Fagets og opgavens kompleksitet og organisering

Herunder overvejelser omkring:

* Antal fag
* Antal klasser/grupper
* Fagets/aktivitetens indholdskrav (timetal, opgaver, afgangsprøver)
* Fagenes diversitet (struktur og form, samarbejde med omverdenen, dokumentationskrav)
* Er der tolærerordning, holddannelse eller på anden vis flere voksne om at løse opgaven
* Klassestørrelsen
* Er der tale om fag-faglig undervisning eller understøttende undervisning
* Klassens og den enkelte elevs faglige og sociale kompetencer (og kompleksiteten heri)

Herunder overvejelser omkring:

* + Det faglige spænd i klassen
  + Særlige inklusionshensyn
  + Det sociale liv i klassen
  + Skole-hjem-samarbejdet
  + Samarbejdet med eksterne parter
  + Eksternt samarbejde, jf. folkeskolelovens § 3, stk. 4.
* Samarbejdets organisering

Herunder overvejelser omkring:

* + Lærerens rolle i teamet
  + Teammedlemmernes andre opgaver
  + Teamets samlede kompetencer

**Bilag 2**

**Eksempel på opgaveoversigt og mål og rammebeskrivelse**

**Eksempel 1**

**Opgaveoversigt:**

**Aftaleparter**

**Summarisk opgørelse af tid**

**Ferie**

**Nettoarbejdstid**

**Undervisning**

|  |  |  |  |  |
| --- | --- | --- | --- | --- |
| **Klasse** | **Fag** | **Periode** | **Lekt/uge** | **UV-tid** |
| 8A | BIO | 39 uger | 2 | 58,5 |
| 9B | MA | 39 uger | 5 | 131,25 |
| 8A | MA | 39 uger | 5 | 146,25 |
| 9B | UUV | 39 uger | 2 | 52,5 |
| 8A | UUV | 39 uger | 2 | 58,5 |
|  | AKT | 39 uger | 8 | 234 |
| **Ialt** |  |  |  | **681** |

**Opgaver**

|  |  |  |
| --- | --- | --- |
| **Betegnelse** | **Dato** | **UV-tid** |
| Lejrskole 9B | Uge 44 | 63 |
| Afgangsprøve 9B MAT |  |  |
| Fagansvar/tilsyn |  |  |
| Skole-hjem samtale 8A |  |  |
| Skole-hjem samtale 9B |  |  |
| Tovholder Blå Planet forløb |  |  |
| Mentoropgaver 9. kl. |  |  |
| Klasselærer 9B, delt |  |  |
| Supervisionsforløb Læring der ses |  |  |

**Samlet UV-tid 744 timer**

**Mål- og Ramme:**

|  |
| --- |
| Mål og ramme |
| Den blå planet:  Se indholdsbeskrivelsen fra forvaltningen.  Tidspunkt: se totalkalender.  Deltagere: lærer X, lærer Y og pædagog Z.  Tovholder: X  Tovholder er ansvarlig for:   * at indkalde til planlægningsmøde, * at informere Den Blå Planet om plan, * at iværksætte evaluering af forløbet. |
| Mentor:  Målet er, at eleven løbende reflekterer over egen læring og tilgang til læring og skole.  Mentor er ansvarlig for 2 gange om måneden at have 15 min. læringssamtale med hver af de 5 elever, som man er mentor for. Fokus er elevens opfattelse af progression i læring og tilgang til læring/skole.  Mentor forventes udover selve samtalen at…. (skal beskrives hvis der skal ske noget udover selve samtalen) |
| Klasselærer:  Kopi fra sidste års mål og ramme… |
| Skole-hjem samarbejet:  På xxx-skole er rammerne for skole-hjem-samarbejdet konkret som følger: xxxxxx (fx at der på 3. årgang er to årlige forældresamtaler, at der på 5. årgang er et månedligt nyhedsbrev eller…)  Hensigten med forældresamtalerne er, at der tales om elevernes progression i læring, deres trivsel samt hvordan hjemmet kan støtte op herom. |

**Eksempel 2**

**Opgaveoversigt:**

**Aftaleparter**

**Summarisk opgørelse af tid**

**Ferie**

**Nettoarbejdstid**

**Undervisning**

|  |  |  |  |  |
| --- | --- | --- | --- | --- |
| **Klasse** | **Fag** | **Periode** | **Lekt/uge** | **UV-tid** |
| 1A | DAN | 40 uger | 6 | 180 |
| 1A | ENG | 40 uger | 1 | 30 |
| 1A | KRI | 40 uger | 2 | 60 |
| 1B | KRI | 40 uger | 2 | 60 |
| 1A | UUV | 40 uger | 1 | 30 |
| 1B | DAN | 40 uger | 5 | 150 |
| 1A | IDR | 40 uger | 2 | 60 |
| 1A | BIL | 40 uger | 1 | 30 |
| 1B | BIL | 40 uger | 1 | 30 |
|  |  |  |  |  |
| **Ialt** |  |  |  | **630** |

**Opgaver**

|  |  |  |
| --- | --- | --- |
| **Betegnelse** | **Dato** | **UV-tid** |
| Læsevejleder |  | 30 |
| Projekt TL og TN |  |  |
| Fagansvar/tilsyn idræt |  |  |
| Skole-hjem samtale 1A |  |  |
| Skole-hjem samtale 1B |  |  |
| Klasselærer 1B delt |  |  |
| Klasselærer 1A delt |  |  |
| Kompetenceudvikling – linjefagssupplering kristendom |  |  |

**Samlet UV-tid 660timer**

**Mål og ramme:**

|  |
| --- |
| Klasselærer:  Kopi fra sidste års mål og ramme… |
| Skole-hjem samarbejde:  På xxx-skole er rammerne for skole-hjem-samarbejdet konkret som følger: xxxxxx (fx at der på 3. årgang er to årlige forældresamtaler, at der på 5. årgang er et månedligt nyhedsbrev eller…)  Hensigten med forældresamtalerne er, at der tales om elevernes progression i læring, deres trivsel samt hvordan hjemmet kan støtte op herom. |
| Læsevejleder:  Vejlede kolleger og ledelse på skolen inden for fagligt indhold, metoder og materialevalg der fremmer læse- og skriveudviklingen.  Vejlede på skolen om evaluering inden for læsning og skrivning, herunder fag- og årgangsteams om opsamling på læse- og skriveprøver samt vejledning om henvisning af elever med individuelle læsevanskeligheder til særlig støtte.  Sparringspartner og supervision for kompetencecenter, mediecenter og kolleger.  Deltage i kommunale netværk af vejledere.  Fortsætte sin faglige og pædagogiske udvikling ved at følge med i fagdidaktisk forskning og udviklingsarbejder.  Tovholder-funktion i projekt tidlig Li og tidlig Nu.  Konkret læsevejledning af enkelt elever. |
| Projekt TL og TN:  Se beskrivelse fra forvaltningen. |

**Mål og Ramme**

Hver skole udarbejder en Mål- og Rammebeskrivelse som sammen med opgaveoversigt og andre styringsdokumenter beskriver rammen og forventningerne til lærernes arbejde.

Den lokale Mål- og rammebeskrivelse skal som minimum indeholde oplysninger om nedenstående forhold:

* Prioriterede projekter i det kommende skoleår   
  (f.eks.Læring der ses, TL og TN, lokale udviklingsprojekter, lokale kompetenceudviklingstiltag fælles for hele skolen)
* Mål og ramme for teamsamarbejde, f.eks. årgangs- og klasseteam, fagteam m.v.   
  (f.eks. møde hver 14. dag, hvert andet møde har fokus på elevernes progression og hvert andet møde har fokus på organisering og praktiske forhold)
* Beskrivelse af særlige funktioner  
  (f.eks. klasselærer, vejleder, tilsyn m.m.)
* Skole-hjemsamarbejde  
  (f.eks. rammer for skolehjemsamarbejde og forventninger)
* Lejrskoler
* Møder for større grupper af medarbejdere  
  (f.eks. fælles kompetenceudviklingsdage, personalemøder)
* Udvalg og råd  
  (f.eks. skolens pædagogiske udviklingsforum, Fælles Pædagogisk Udviklingsforum, MED, skolebestyrelse)
* MUS
* Årskalender

1. Arbejdstidsreglerne omfatter lærere og børnehaveklasseledere. Når der i forståelsespapiret omtales lærere gælder det således grupper af undervisere omfattet af LCs overenskomst. [↑](#footnote-ref-1)